Professor i socialret ved Københavns Universitet Kirsten Ketcher, mener ikke, der vil være store juridiske problemer i at skærpe loven, så mænd, der engang har været voldelige i et forhold, ikke kan få familiesammenføring med en ny kvinde.

Også selvom manden ikke er dømt for volden. Ifølge Kirsten Ketcher burde det være nok, at der for eksempel ligger lægeerklæringer, der viser at kvinden har været udsat for vold.

Mange af de kvinder der kommer på krisecentrene, de er blevet udsat for vold. Det er der beviser for. Kirsten Ketcher, Professor i socialret

- Mange af de kvinder, der kommer på krisecentrene, de er blevet udsat for vold. Det er der beviser for. Der er lægeerklæringer, så der er beviser, selvom ingen er dømt. I andre sager om familiesammenføring er en erklæring også nok - der skal der jo heller ikke ligge en dom, for at man ikke kan få familiesammenføring, siger Kirsten Ketcher.

Hendes vurdering kommer på baggrund af, at flere af landets krisecenter af og til oplever, at flere familiesammenførte kvinder har søgt sikkerhed hos dem fra den selv samme voldelige mand.

Derfor vil Socialdemokraterne have skærpet loven over for de voldelige mænd, der flere gange får familiesammenført kvinder de bagefter er voldelige overfor.

Ingen juridiske forhindringer

Deres forslag er, at man alene på baggrund af en indberetning og ikke på baggrund af en dom kan forbyde en voldelig mand igen at få familiesammenført en ny kone. Det forslag ser Kirsten Ketcher altså ikke store juridiske problemer i.

- Det der er interessant er, om de mænd beviseligt har begået vold mod konerne, og det kan altså blandt andet demonstreres ved hjælp af lægeerklæringer i forbindelse med at kvinderne er kommet ind på krisecentrene, siger Kirsten Ketcher.

Det er jo et meget højt krav at stille, at forbryderen eller voldsmanden skal være dømt. KIRSTEN KETCHER, PROFESSOR I SOCIALRET

Kirsten Ketcher mener i det hele taget, at samfundet gør for lidt for udsatte kvinders rettigheder med de nuværende regler, hvor der skal foreligge en dom, før man kan forbyde voldelige mænd nye familiesammenføringer. Loven sikrer i for høj grad den voldelige mands rettigheder og ikke kvindens rettigheder.